ธปท.เล็งปรับเกณฑ์บีไอเอสใหม่ให้เหมาะกับแบงก์ไทย
ธปท.เตรียมเปลี่ยนเกณฑ์ดูแลสถาบันการเงินใหม่ตามนโยบายของบีไอเอส ป้องกันวิกฤตซ้ำ แต่ยันแบงก์ไทยแข็งแกร่งไม่จำเป็นต้องปรับใหม่หมด
15 ก.พ. 2553

ธปท.เตรียมเปลี่ยนเกณฑ์ดูแลสถาบันการเงินใหม่ตามนโยบายของบีไอเอส ป้องกันวิกฤตซ้ำ แต่ยันแบงก์ไทยแข็งแกร่งไม่จำเป็นต้องปรับใหม่หมด
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.กำลังพิจารณาเกณฑ์การกำกับดูแลการบริหารงานสถาบันการเงินใหม่ๆ ของธนาคารเพื่อการชำระหนี้ระหว่างประเทศ (Bank for International Settlements) หรือ บีไอเอส ล่าสุดที่ออกมาเมื่อต้นเดือน ก.พ.  2 ฉบับ คือ เกณฑ์การกำกับในด้านคุณภาพการดำเนินงานของสถาบันการเงินทั่วโลก เพื่อรองรับและป้องกันไม่ให้วิกฤตสถาบันการเงินซ้ำรอยปัญหาที่เกิดขึ้นในปัจจุบัน และเกณฑ์กำกับสถาบันการเงินใหม่ที่จะเพิ่มความคล่องตัวในการลงทุนพันธบัตร และตราสารหนี้ให้กับสถาบันการเงินมากขึ้น  
ทั้งนี้ ธปท. มองว่า เกณฑ์ที่ออกมาใหม่จะออกมา เพื่อแก้ปัญหาวิกฤตสถาบันการเงินในสหรัฐฯ และยุโรปเป็นหลัก รวมทั้งในบางหลักเกณฑ์ก็ออกมารองรับการแก้ปัญหาวิกฤตเศรษฐกิจของหลายประเทศที่จำเป็นต้องออกพันธบัตรรัฐบาลจำนวนมาก เพื่ออัดฉีดเงินเข้าสู่ระบบเศรษฐกิจ ฉะนั้นธปท.จึงเห็นว่าในบางหลักเกณฑ์ที่ออกมาใหม่นั้นอาจจะไม่จำเป็นต้องนำมาบังคับใช้กับสถาบันการเงินไทยทั้งหมด
เนื่องจากสถาบันการเงินไทยมีฐานะแข็งแกร่ง มีเกณฑ์กำกับที่เหมาะสมอยู่แล้ว ขณะที่การแก้ไขปัญหาวิกฤตเศรษฐกิจของไทยในช่วงที่ผ่านมารัฐบาลไทยก็ออกพันธบัตรในวงเงินทีสูงมากนัก ต่างจากสถาบันการเงินในสหรัฐและยุโรป เป็นเหตุให้ไทยและประเทศในภูมิภาคเอเชีย ต้องหารือกันก่อนว่าควรจะดำเนินการตามเกณฑ์ใหม่มากน้อยแค่ไหนจึงจะเหมาะสม
“ดังนั้น เราต้องพิจารณาให้ดี ว่าควรเอามาบังคับใช้แค่ไหน หากเกณฑ์ใหม่ที่บีไอเอสจะออกมาอนุญาตให้สถาบันการเงินเพิ่มสัดส่วนการลงทุน และการถือครองธนบัตรเพิ่มขึ้นได้ แต่รัฐบาลไทยเราไม่ได้ออกพันธบัตรเพิ่มขึ้น เกณฑ์นี้อาจจะมีความเสี่ยงของสถาบันการเงินไทย เพราะต้องนำเงินไปลงทุนในพันธบัตรต่างประเทศแทน” นายเกริกกล่าว